****

**Rear Admiral J. V. Bainimarama, CF(Mil),OSt.J, MSD, jssc, psc**

**Prime Minister and Minister for Finance, Strategic Planning, National Development and Statistics, Public Service, Peoples Charter for Change and Progress, Information, iTaukei Affairs, Sugar Industry and Lands and Mineral Resources**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**SPEECH AT THE OPENING OF THE NASAU CULVERT CROSSING ON THE WAINIBUKA RIVER**

**Nasau TUESDAY JULY 8**

**WAINIBUKA 1300 Hours**

**Ni tiko saka na Turaga ni Vanua e Wainibuka;**

**Na iLiuliu ni Tabana ni Gaunisala [FRA] ;**

**Kei kemuni na Turaga kei na Marama..**

Ni bula vinaka saka.

Au marau e na noqu yaco mai e Wainibuka edaidai e na nomudou dela ni soso na Turaga, me’u mai dolava na veivakatorocaketaki ni ikawakawa, oni na vakila na kena yaga na lewenivanua e na yasayasa oqo, vakauasivi vei ira na wekada e na koro o Nasau.

Sa oti vakadua edaidai na suasua era dau sotakaya tiko na lewenivanua e Nasau e na veigauna kece era dau takosova mai kina na uciwai na Wainibuka ena loma ni 30 na yabaki sa oti.

E kainaki vei au ni dua na ikawakawa a tara sara ena 70 na yabaki sa oti, ia sa mai vakacacani ka kuitaki ena waluvu ena gauni ni cagilaba. E taura toka e dua na gauna balavu, sa qai mai vakaisosomitaki tale oqo, me rawa kina vei ira na lewe 280 na lewe ni koro o Nasau kei kemuni na lewenivanua e Wainibuka moni vukei ena nomuni vakaleleci takoso ena dela ni ikawakawa oqo.

Au kerea na nomuni veivosoti na lewenivanua e Nasau, ni sa balavu sara na gauna sa qai mai rogoci ka vaka-vatukana-taki na nomuni gagadre.

E na gauna e tukuni kina vei au nira dau takoso tiko na gone ena uciwai oqo mera lako i koronivuli, e vakauqeti au meu solia na vakatulewa me tara vakatotolo na ikawakawa oqo mera vukei kina na luveda.

Au vakavinavinaka vua na Qasenivuli Liu e na Turagabeci Primary School, Tevita Puamau e na nona vola yani vei au e na Seviteba ni 2012 na dredre era dau sotava tiko na gone e na ilakolako ki koronivuli. E vola yani ni 45 na gonevuli kei na 15 na gone muri-vuli e Nasau era dau takosova tiko na uciwai e na nodra sasaga mera yaco ki koronivuli. Ni dau tau-bi na uca se levu na wai sa dredre ni takosovi na uciwai.

E vakaraitaka o Qasenivuli Liu, e na dua na gauna e na yabaki 2012, era sega tu ni vuli na gone e Nasau me 7 na siga, baleta na dredre ni takosovi ni uciwai. E na rawa vakacava meda yacova na inaki ni Matanitu me vanua vuli vinaka na vanua oqo, kevaka e vaka tu oya na veika era sotava tiko na gone ?

Au sega ni vakatarā me yaco vei ira na gone na veika oya. Au a kaya kina vei iratou na Tabana ni Gaunisala me ratou qarava vakatotolo na cakacaka oqo ni rui bibi dina na nodra kauwataki na gone.

Na isau ni ikawakawa vou oqo e **$1m**, au vakavinavinaka ni sa mai yaga na ilavo oqo e na vukudra na gone, vakakina vei kemuni kece na lewenivanua e Nasau kei Wainibuka.

Na ikawakawa oqo sa na rawarawa kina na vakau ni nomuni ivoli ki na makete vakakina ni sa na yaco sara na lori ki na nomuni mata ni katuba.

Sa tu tale ga eso na ivurevure ni rawa ilavo e na kauta mai vei kemuni na bula vakacegu, vakabibi kevaka sa na rawa na cakacaka ni keli meqanisi, kei na qiva wai, se kevaka sa rawa nira vakayarayarataki na vulagi saravanua me ra gade mai.

Ni yaco na tauvimate se dua na mavoa, sa rawarawa na gaunisala ni veilakoyaki. Sa na rawarawa talega vei ira na marama tina e na nodra marautaka ni ra sa takoso na luvedra e na dua na itātākoso vinaka.

Au dau kaya wasoma, na inaki ni veiqaravi ni noqu Matanitu me ra qaravi vakavinaka na lewei Viti, me soli vei ira na veika era gadreva me vakavinakataka na nodra bula e na veisiga, me vaka sara ga sa mai vakayacori oqo e Nasau.

Sa tekivu me ra kacivaka tiko na itukutuku lasu na daunipolotiki keimami na veiqati tiko e na veidigidigi e na ika 17 ni Seviteba. Era sa beitaki au tiko ni’u vakamalumalumutaka na taqomaki ni noda qele na iTaukei, kei na itutu ni Lotu Vakarisito e Viti. Au via tukuna vei kemuni, oya na itukutuku lasu.

Ni wilika na Yavunivakavulewa 2013, e volai vakamatata tu kina na taqomaki ni noda qele na iTaukei. E tukuni tiko kina, “*Na qele ni iTaukei mera taukena tiko na ga na itaukei ni qele, ena sega ni rawa ni volitaki, soli,tokitaki, se veisautaki.”* Sega ni rawa vakadua.

E dua na tiki ni lawa e kaya *“kevaka ga e gadreva na Matanitu me vakayagataka na qele ni iTaukei me vakayagataki e na veivakatorocaketaki raraba me vaka na gaunisala se iroro ni waqavuka, e na sauma vakailavo na Matanitu na nona vakayagataka, ia e na vakasukai tale vei ira na iTaukei ni qele ni sa oti na kena vakayagatagaki”.*

Au vakamasuti kemuni moni kakua ni kuitaki e na itukutuku lasu era kauta voli na daunipolitiki makawa e na nodra saga mera vagāgā na nomuni vakasama.

E qaqaco vakavinaka tu na taqomaki ni noda qele na iTaukei, ka sa vakadeitaka tu na Matanitu e na noda Yavu ni Vakavulewa ni 2013.

Era sa vakadewataka tale tikoga na daunipolitiki na taqayataki ni nona itutu o Viti me vanua Lotu Vakarisito.

Oqo e dua na itukutuku e sega ni dina. O Jisu e sega ni gadreva na noda veitaqomaki. O koya e noda Turaga ka noda iVakabula tikoga ka na sega ni dua e kauta tani vua na nona itutu oya. O koya e uto ni noda bula e na veisiga.

Na itutu ni *‘secular state’* ni noda M

atanitu e maroroya na duidui ni vakabauta ka umani keda kece, me vaka eda uma-tamata ni dua na vanua. E sega ni vakaduiduitaka e dua na vakabauta.

Eda kila ni wiliwili levu duadua ni vakabauta vakalotu e Viti edaidai eda lotu vakarisito, e sega ni yaga meda taqaya-taka na tikina oya, na ka e vakotora na matanitu me duidui na matanitu mai na Lotu, ia e vakadeitaka ga na dodonu ni tamaya yadua na nona galala ni qarava na Kalou e vakabauta.

Au vakamamasu kina vei kemuni e Nasau kei kemuni na lewenivanua moni kakua ni taqaya, kakua ni kuitaki ena ivakamacala era veisiwati kina na daunipolitiki.

Meda tudei ka tu-vata meda tarā cake e dua na Viti vinaka e vinaka vei keda kece.

E sega ni se yacova o Viti na vanua eda sa yacova tu nikua, sa tubu bulabula na rawa-ka vakailavo ni noda matanitu, oni sa vakadinadinataka na veicakacaka lelevu kei na veivakatorocaketaki sa vakayacora mai na noqu Matanitu.

O ira keimami veiqati tiko e na veidigidigi oqo era vinakata mera kauti keda tale imuri. Era vinakata mera kauta laivi vei kemuni na iwasewase ni ilavo e dodonu me soli vei kemuni, era via vakalesuya tale na kena ivotavota makawa. Era vunautaka tiko ga na tatawasewase ka sega na duavata.

Era vakaisini kemuni ka ra yalayala lasu e na nodra ile e na nodra gadreva mera rawata na nomuni digidigi. Au kerei kemuni moni rai-basikata na lasu era sa cakava oti vei kemuni, me kakua ni yaco tale.

Au vakamasuti kemuni moni vakatulewa vakayalomatua e na gauna ni veidigidigi e na ika 17 ni Seviteba. E da sega ni vinakata me lako siviti keda na veiveisau yaco voli mai e na vica na yabaki sa oti, baleta na veisau oya e na kauti keda yani kina veigauna vinaka sa tu e matada.

Ena vica na mala ni vosa oya e ka marautaki kina vei au me’u dolava na ikawakawa vou oqo e Nasau.

Vinaka vakalevu.

\_\_\_\_\_\_\_\_\_\_\_\_\_\_\_\_\_\_